b"\n_START_ARTICLE_\nThe Sims 3\n_START_SECTION_\nCreaci\xc3\xb3 de Sims\n_START_PARAGRAPH_\nL'eina de crear un sim s'ha redissenyat respecte de les altres entregues. S'ha augmentat el nivell de detallisme a l'hora de definir els detalls facials i ha canviat el sistema de configuraci\xc3\xb3 del cos. Mentre que a entregues anteriors a l'hora de crear un sim nom\xc3\xa9s es podia escollir entre cos intermedi i sobrep\xc3\xa8s (i al joc es podia aconseguir tamb\xc3\xa9 un cos musculat) i aquests tres modes eren id\xc3\xa8ntics per a tots els sims, en aquesta entrega cada sim pot tenir un cos diferent al d'un altre. Hi ha tres lliscadors per als homes i quatre per a les dones que permeten configurar al mil\xc2\xb7l\xc3\xadmetre la complexi\xc3\xb3 de cada sim. El primer d'ells fa refer\xc3\xa8ncia al nivell de primesa o grassor, el segon fa refer\xc3\xa8ncia a la mida muscular. Antigament aquests dos eren els \xc3\xbanics lliscadors disponibles, per\xc3\xb2 en una actualitzaci\xc3\xb3 posterior s'hi afegiren els lliscadors restants. El tercer lliscador fa refer\xc3\xa8ncia al fibrat muscular, fent m\xc3\xa9s o menys marcats els abdominals i els m\xc3\xbasculs del cos. El quart lliscador \xc3\xa9s exclusiu de les sims dones i defineix la mida i exuber\xc3\xa0ncia o no dels pits. Cal destacar que aquests lliscadors estan disponibles per a adolescent, jove adult i adult. Els altres grups d'edat nom\xc3\xa9s tenen disponibles alguns d'aquests lliscadors o cap en el cas dels infants._NEWLINE_La part de la roba tamb\xc3\xa9 ha patit un redissenyat intensiu. Mentre que abans nom\xc3\xa9s era possible escollir peces superiors i inferiors o b\xc3\xa9 peces de cos complet a partir d'un repertori predeterminat, ara \xc3\xa9s possible escollir a m\xc3\xa9s d'aix\xc3\xb2 les sabates i complements de tota mena com ulleres, mitjons, mitges, polseres, etc, i a m\xc3\xa9s \xc3\xa9s possible definir un pentinat diferent per a cada mena de roba, a escollir entre informal, formal, roba de dormir (la qual cosa inclou tant pijames com roba interior), roba atl\xc3\xa8tica i roba de bany. En una actualitzaci\xc3\xb3 posterior s'hi afeg\xc3\xad tamb\xc3\xa9 la possibilitat d'escollir la roba per anar a la feina. A l'hora d'escollir la roba, tamb\xc3\xa9 \xc3\xa9s possible definir el color de forma totalment din\xc3\xa0mica a partir de tot l'espectre de color, i depenent de la mena de roba ser\xc3\xa0 possible escollir diversos colors diferents, i guardar l'estil creat per reutilitzar-lo per a altres sims en qualsevol moment. A difer\xc3\xa8ncia de l'entrega anterior, tota la roba est\xc3\xa0 disponible per a tots els sims en tot moment, sense ser necessari acudir a cap botiga a comprar-la."